113 年全國語文競賽原住民族語朗讀 【拉阿魯哇語】 國小學生組 編號 1 號

piasasangarʉ pilangʉlangʉ hliusuaturu

hlamuna kumana hlimuvarucucu’u, kuna acahlia maru misaini, ma siaturu ariatʉkʉrana vahlita, tuahlʉ talʉlʉvaʉ tumalʉmʉlʉmʉ, laʉlaʉvʉ umaiiapʉ amihla, mariki lika’a ariatʉkʉrana, maru siaturu sipiataʉhlʉkaituu’u, pahlamahlamaku musa mʉlʉvʉ laʉlaʉvʉ kumita, kumita pakiaturua maisana tumatututuru ahlahlalua pakataʉhlʉkai, kita hlakana’ana tam hliulavalava.

maci puali salia ia, kiahlamuhlamuaku ina’a, “ hlatumuaku musuaturu sipiataʉhlʉkaitu’u. ” amihla ina’ana, “ maci musuaturu pasatatahlamʉ taʉhlʉkaitu’una ia, tumua aucaucani aari usua pakiaturua, takuaʉnʉmʉ aari mʉmʉa ia pasatatahlamʉ, sipasamia aunana ia marumuku manai? ” manganʉ a tikiku takua aunana, hlipasatahlamiciaku mʉmʉa.

akuisahlamuna rumia umala pakiaturuana taʉhlʉkai patuahlahlamʉ ihlahlamu, tamucu tuakia tʉrakiakai ku’ai langʉlangʉ a pakataʉhlʉkaitu’una, micalivicu upiaini aari, aralangʉlangicu aariaari pakatatahlamʉ, mataingalicu aralangʉlangʉ, maru usumanʉ laʉlaʉvʉ kucu arumuku, kucuuacʉkʉhlʉ tarʉana piataʉhlʉkai aramuamuaricu aramaini, kihlahlamuaku ina’ana pingahlangahla, mipulatʉ kucu uasa, manikiia miungu a pasamia ia, muasakumana pasarangatʉ, manikiiamu karʉkʉhlʉ kuparu karahlapa tahliaria pasatatahlamʉ ia, rianicu ka tihla’ahlʉ rahlʉnga mʉmʉa.

musuturu miungu kani’i pumaraiahlicu caihli, puacurunu takacicihli hlimuhlusuhlusucu, matumuhlucu a hliaracahliaku sitakuamia, mahlahlamicua siaruamiaku mʉmʉa, pakiaturua marumaci puvahli ihlaku, marumaci parucarucakʉ, hla macahliaku macuaku manganʉ takuhlusuhlusu ia, tʉtʉrʉ mailalʉngʉsʉ.

maci tarucucuvunga maivʉvʉrʉnga apusiri hata’a ia, kumita ahlahlalua ahlaina hla hlahlusa, ta’iaraisaka musala muliuhlu ariatʉkʉrana atʉahlʉ, mavacangʉ hlipatarʉhla, musiri ahliacuvunga hlipatarʉhla suhlatʉ, tumuacikia mavacangʉ tʉkʉ, kani’i ia apasamanganʉ ihlaku, piaiailiaku apasamanganʉ ihlaku takacicihli, marucu a pasamia musa muliuhlu ariatʉkʉrana tarisia, marapihli ngahla ariatʉtʉrana.

113 年全國語文競賽原住民族語朗讀 【拉阿魯哇語】 國小學生組 編號 1 號

有苦有樂的學習

念小一時，我還不知道學校有什麼課外活動可以參加，聽同學說學校有桌球課，我跟著同學去看，教練在教其他學長學姐打球，他們都好厲害！

回家後我跟媽媽說想學桌球，媽媽說：「桌球要每天練習兩個小時，連星期六也要練習，這樣還要嗎？」我堅定的表示參加的想法，也去試打了幾天。剛開始教練拿了球和球拍給我們玩，我覺得很有趣，過了幾天，課程難度越來越高，練習越來越辛苦，有些同學覺得無趣，陸陸續續不來了。有好幾次我都跟媽媽說好累不想去，但練習時間一到，我還是乖乖報到，每次練習完都會滿身大汗。

練習到現在一個學期了，進歩好多，我學會了更多的技巧，對球拍也運用自如了，教練會誇獎我，有時候也會被罵，但我知道堅持下去一定會更進步。

早上朝會集合的時候，看到學長和學姐代表學校出去比賽，而上台領獎，這鼓勵了我，我告訴自己要更加的努力，就有機會代表學校出去比賽，為學校爭光。