113 年全國語文競賽原住民族語朗讀 【霧臺魯凱語】 高中學生組 編號 3 號

Tangadrane ki akibulruane

Kikay akibulrunae mugaku atara tarumarane sanakaumaumasenga, lukibulru ku makulrungu, lri dulru mualrane ku kulrungane lini; Kudra malrigili lrika makibubulru, asiluiyane kikay malrigili maramaw ki marangisi ka lrabu, lu kaikibulru, lri thiabe ki kaika athiathiabane, maadraw turamuru ku tapatulisiane. Kwini kidreedreme, kailri kisamula papia ki apakaesadhane, lri pia ku lritulisi ku laaungane. Maramaw ki karawmane ka kadaengane, lu kaipawtaleke ku katalekane, lri kaynganay cebe ku thathatha ku ubulu.

Ku sapaysuane si matiakukuru lritara kibubulru. ku sapaysuane luka kadrua ku lrigilane, la lrikai miaki mabucukunga ka beeke kakadrua ku thingale ku namanemanenga. Ku matiakukuru ku umaumase lu kaikibubulru, maramaw kudra siaamece ku matelrege ka ruba, arakaykay kathaane kudra makulrungu ku tadreelane ini si naw kidresenge kawmasane iya, akapapulruane ku awlru si kimawlrakalrakay kipulrivalelringa.

Ku mathariri ku tacebeane laka kadrua ku lrigilane, mararamaw kudra ngiapaipay ku balakaw si mangiratenga ka lrabu, mathariri ludreelane ai kaika sapatumatumane. Kudra piakay ku puku ala lrikamani ku kiabulru, mararamaw kudra ki taramailuku padredreele lritara samacane, kikay rapa lritara akusiange, mararamaw ki dramu ku rangisane.

Ku talelebe lrika makisamuamula kibubulru, kathaane ku thingalane ka lri paakabalrithi ki sipi madu. Kudra kiasalru kaika abulrubulruane, kailrika tathainu, maramawlringa ki sasarasarane ka vetai, lu kirimuane pwacilay, kailri idrengere ku acilay, ai lri arukabulabula. Kikay makulrungu si tuaramuru apakidreedreme, kiauli mukalrivili, ai lritara ikay ku taarukadeemelane, kidayli ki kulrungane si salradhane ini. Kay lrigilane maramaw ki kinawmasane, yakay ku singikavavalake kakecenge sapukuane, lukaadrawanga ala kiarimunga kalrupi kipucaemane.

Lakaamani, tara pakicawcakuana lritara pakathariri ki kinawmasane. Ikay ki dadamadhane ki takibulrubulruane, yakay ku sarapuamadru ku angatu, lamialri ikay ku kaisarapuamadru ku angatu.

Kudra tangadrane ki akibubulruane, pakay kudra ki amuelebane ki lrigilane si takidremedremane.

113 年全國語文競賽原住民族語朗讀 【霧臺魯凱語】 高中學生組 編號 3 號

學習的目的

人人都要上學向學，捨棄不識字的文盲痛苦。有知識如利刀，善用益人；惡用害人。所以知識是力量，然而刀是兩面功能。

窮人要學習知識努力脫貧，富有者更要更多知識才能成為一個富而仁的人，進而貢獻社會更大的功能。

貌美但缺乏知識者如孔雀開屏，或鈍刀一般好看不重用。掌握權力的人最需要學習受教，才能有遠見，領導他人走向正確的人生大道。

窮人者再不求學問就會像是朽木不可能雕出好成品。學習如鍛鍊身體越練越健康有力；學習如菜園裡成長的植物進步各異，學習的目的是在開啟一道智慧的大門。