113 年全國語文競賽原住民族語朗讀 【賽考利克泰雅語】 國中學生組 編號 2 號

Halus

Bnkis ta raral ka wayal m’abi, kya qutux qu squliq tllwan nha mha Halus. qasa mga ungat spngan kinkrahu qu qbuciy nya, nanu mha msrapa m’abi ga ghciy balay qu kinsiran nya ru mutux memaw mtpik qu ’nbyan nya ma. Nanu qu qnqyanux nya mga, ungaf yan hiya kinqruzyux ka rngu p’abas na utux ma, mutux nya skziy sa hwinuk ru qawlu, ana yasa mga mslubay qu llyuw nya na ma.

Nanu mha wayal qmayah qu mmlikuy lga, ungat nya tmhzigal kwara qu kneril ka maki ngasal. Kya qu wal nya pzi’unga memaw msgaliq qu ywaw na kneril ru wal si gluw mhuqil kruma, ana balay sbayhuw na kneril ka maki ngasal mga, mutux tkziy hihiy na ngasal ru sluhuw nya squ tubung qu qnqyanux, thyayan nya musa mrawiy qu kneril ma. Trang mqwalax ru hmawr qu gong lga, mutux nha tpihun qu Halus mwah sa llyung, shongu nya qu qnqyanux mya, qba hiya ga galan nha tsbingan, mha ni mlikuy qu krayas mga, mhnuk ru msyawbiq qu qnqyanux nya, si sulu pgyax sa bsilung qu squlig lma, Yaqu kneril krayas mga, yan lwax na tgbil qu qnqyanux nya kinlokah lma.

Mkayal kwara qu mmrhuw mha “swawn ta qu Halus ka mrawiy, na squliq qasa la?”, kmal qutux qu squliq kahul squ ginlhuyan mha "cila rgyax ru anay ta smuling btunux qu Halus qasa phqilaw ta”. Musa balay rgyax ru cyugal ryax sinlingan nha btunux, memaw mtalah ka inibaqiy tmring kinmkilux qu btunux qasa la. Stu nha qutux mrkyas na mlikuy musa tmapih Halus. Tehuk ngasal qu tnu nha qasa lru kyalun nya qu Halus mha “talagay qu qsinuw cyux myan shtuy squ qutux qzyunam qasa, ini tehuh qu hi myan, ’sa sami rmaw ha isu kin krahu hi ru qruzyux qba, teta ini kzenga sgnyuhak gu qsinuw qasa. Smwal qu Halus ru mluw squ tun nha qasa, tehuk squ rhzyal qasa lga, kyalun nha qu Halus mha “ usa klbing isu kin qruzyux qba, ’Sa mnaga kya qu qsinuw ” sown nha, ini lawa ktwa cyux hmwaw qu squliq te babaw mha “naga kya klbing qu qsinuw pawsaw namu ki……, qhyagim nha qu btunux ka cyugal nha ryax smuling, yasa wal ini ’rangaw mturuy, sikta ka wayal mzyup sa ngqwaq ni Halus la, ktan qu Halus cyux mspiray sa rhzyal, wal nya suqun mhuw qu qqhuniq ru kskasing gi kluxan, tpucing lga cyux mha “ qax” qu Halus giwan su singagay nya squ babaw cinbwanan qaniy! Aring kya lga, ungat qu mutux tmhzigal sa kkneril lma.

113 年全國語文競賽原住民族語朗讀 【賽考利克泰雅語】 國中學生組 編號 2 號

哈雷斯

泰雅先輩中有一位哈雷斯先生。幾乎沒有一個人像他那樣具備龐大的身軀，他仰臥在地上的時候，伸展所用的地方異常寬廣，並且躺臥過的地方呈現凹凸的現象。

如果部落中的男士們在白天忙農事時，哈雷斯先生會調戲留在家中幹活的婦女。

部落中的長老們議論紛紛，群衆中有一人建議把石頭燒透，把哈雷斯給燙死。大家同意後，把一塊大石頭連續燒了三天三夜，他們這才派遣一位族人邀請哈雷斯先生幫忙把野獣拿下來。

哈雷斯抵逹獵埸後，大夥就聳恿哈雷斯看守，別讓野獸跑了。他們奮力以木棍撬開燒紅的石頭，結果石頭不停地往下翻滾，好巧不巧鑽進了哈雷斯先生的口中，只見哈雷斯先生痛若地在地上打滾，把附近的荆棘和樹枝都抓斷了，那是因爲口中的石頭太熱的緣故。

最後哈雷斯先生一聲慘叫，魂歸西天！據說，從此以後再也沒有人會對婦女進行騷擾。