113 年全國語文競賽原住民族語朗讀 【撒奇萊雅語】 國中學生組 編號 2 號

tadalipahak na micudad

yadah ku aasipen a cudad i picudadan nu kucung, macunus tu ku piasip aku namikucung, macunus ku tineng aku namiasip, sisa, manamuhtu kaku a miasip tu cudad. pakayni piasip aku tu cudad, pakaala kaku tunu micudaay a kalipahakan nu balucu’, atu nay cudaday a sakasitineng, mahulak ku apa nu balucu’ aku. manamuh kaku maladay atu sakalecad nu balucu’ a cabay a miasip, u zuma,cacay sa kaku tala picudadan a miasip, tala patiyamay tu cudad a miasip tu kanamuhan aku a cudad. iza ku bangsis nu kasasizuma nu cudad, manamuh kaku a miasip tu cudad, miabibi atu misanek tu nay cudaday a bangsis.

mahiza ilabu nu bayu ku kasitineng nu cudad, ahebal sa, u kanamuhan nu tademaw a milakalak i sakalecad tu bayu a kasitinengan nu cudad. maabibi i kasitinengan nu cudad, malecadtu cacayay a bunak nu bayu ku nikaadidi’tu nu maku. tuna miasip tu cudad, zateng sa kaku, malecadtu nikungkuwan nu cudad a tademaw ku nikauzip aku, kaku kiya makungkuay i cudad, sakalipahakan sa. itawya, maladaytu ku adingu aku atu misulitay tu nacudadan, matahepu nu nikasitineng nu cudad kami.

i nikauzip aku, u caay ku mamalawpes a cabay aku ku cudad. micidek ku cudad i kauzipan ita a hekal, yadah ku masazumazumaay a sakalatademaw a cudad, u sakabecul nu maidihay tu tineng nu cudad a tademaw. macunus nu sakasitineng a cudad ku tineng kaku, pacumuden nu pakungkuay a cudad kaku i kasasizumazuma a nikauzip nu hekal, patalakawen nu sakasitineng a cudad ku tineng aku tu sakalatademaw atu nikauzip atu sapidiput tu niyazu’. miasip tu cudad, malilid ku adingu a mitukuh tu tadabangcalay a kakitizaan, mahulak ku masaeletay a balucu’, pakatepa tu sakatangelal nu balucu’, mahulak ku nikaapa nu balucu’, matungal ku tineng aku, satangelalsa ka nikalipahak nu balucu’.

micudadtu, matungaltu ku nikatineng aku, pakatesek a miazih tu tuud amin, tapabaw ku nikauzip, tada kalipahakan ku picudad. iza ku kamu ni baki aku, “ u siicelangay ku kasitineng, pakayni i piasip tu cudad ku sakasitinengaw, ” sisa, haliasip kaku tu cudad, paaninen aku ku cimacima tu kabuhatan nu balucu’ atu katungalan nu tineng aku.

113 年全國語文競賽原住民族語朗讀 【撒奇萊雅語】 國中學生組 編號 2 號

讀書的樂趣

國中開始喜歡閱讀。從閱讀中體會讀書的快樂，從書中獲得有趣的知識，也解答疑惑。喜歡和知心的同學一起閱讀，也喜歡到圖書館、到書店看書。每本書都有特殊的香味，我喜歡看書、摸書和聞書本的味道。

書本像是知識的海洋，寬廣無邊，歡迎大家進入書海的懷抱，我感到自己的渺小，就像海灘上的一粒沙。當我閱讀，就像是自己的生命經驗。那一刻，作者的靈魂與我融為一體，共同分享著書中世界。

書本是我生命中不可缺少的朋友。世上有各式書籍，滿足每人對知識的需求。資料的書籍會讓我懂知識；故事書籍讓我走進多采多姿的世界；作文書籍提高我的寫作和社會交流能力。走進一個美麗的天地，解開一個有趣的問題。找到答案後，心情變得快樂，因為我又獲得新的知識。

讀書讓我學到更多知識、開闊視野、使生活更加精彩，是一件快樂的事。爺爺曾說：「知識就是力量，讀書是知識的來源」，我常常閱讀，也把閱讀後的心得與人分享。