113 年全國語文競賽原住民族語朗讀 【海岸阿美語】 國小學生組 編號 2 號

O maharatengay to no wawa ho

Itiya ho, caay ka matini ko kakahad no kacomikayan no Hayta a pitilidan, nawhan, o lawac ho no riyar kona kacomikayan, o pifalahan no Sifu to fafalahen. Wata ko kafangcal no lawac no riyar adihay ko pidangoyan no tamdamdaw, makapah ko fakeloh matiya to koing no Hopingtaw ko kakapah ningra. Kawrira, itini han no Sifu ko tafalahan, caay ka fangcal a nengnengen kona lawalawac no riyar.

Maraod to ko pahanhanan mitilid, midangoy kami itini tona riyar, adihay ko mitiliday no icowacowaay tayni misalama, o paka’timay a kapahkapah tayni a pasasing, ira aca ko fakifaki tayni mitafokod, ca ina sa mitatoy to haperac mickiw i lawac no riyar. Sateroteroc sa kami i kafokang no ongcoy, roma mihokap to dihif mikilim to sorita, adihayay ko mamaala tona riyar. Mamicelem to ko cidal minokay to ca faki, nengneng han ko matafokoday nangra a foting, wata ko adihay, o cikiw na ina i, ira ko adipit, sorita, ’a’owang ato owad. Kami sa o kaemangay han saheto o salama, awaay ko maalaay niyam, kawrira, wata ko kafangcal no faloco’ niyam anini a romi’ad.

Pahanhanan to no mitiliday to kaciherangan, adihay to ko tingkosa hananay marengaw i riyar, miacaay ko Payrang a mitingting. Saka, malacafay kami a malakapot tayni i riyar a micelem, ira ko mikawitan ni ina to tisaki sapateli’an. Caay ka fana’ kako to sapimaan no Payrang kona tingkosa hananay? micelem kami ano adihay ko mamaala, kinapinapina misatiko a micelem. Oya mialaan a tingkosa, pawali han i masapi’ay a fakeloh miicang, maicang ta atekak ko aca saan. Matini ko tayal no mako to pahanhanan a mitilid i kaciferangan, ano malalok a micelem to tingkosa, maedeng ko payci to sapitilid no mako itiyaho.

Matini ko ’orip no mako itiyaho a mitilid, adihay ko sasowalen to widawidang to maharatengay tona makapahay a lawac no riyar sa kako. Kawrira, imatini maparo to no Sifu kona lawac no riyar to sota’, mapatireng to no pitilidan to loma’ ato kacacomikayan, awaay to a ma’araw koya makapahay a ongcoy ato lawac no riyar, nengneng han ko ’aloman no tamdaw a comikay tona kacomikayan, cima ho ko pakaharatengay toya makapahay a lawac no riyar hakiya?

113 年全國語文競賽原住民族語朗讀 【海岸阿美語】 國小學生組 編號 2 號

童年回憶

以前，海邊還很漂亮，小孩子有很多戲水的地方，海邊的礫石如和平島公園的石頭一樣漂亮。

學校放假，小朋友、學生會到這裡戲水、遊玩。有些結婚的青年男女會到這裡取景照相，faki會到這裡撒網捕魚，媽媽們帶著工具採貝類，小朋友在岸邊跳來跳去，有的翻開石頭去摸石縫有無章魚，海邊有很多可採集的東西。太陽要下山，faki網到好多魚。媽媽採集到adipit、章魚、海膽和九孔等。

夏天到，海裡有很多石花生長，秤斤收購。我們相伴到海邊潛水，媽媽為我鉤織了袋子裝石花。如果多的話我們會分幾次下水採集。拿到石花就放在岸邊的石頭上曬乾，能賣好價錢。暑假如果認真採集石花，就能存夠讀書學費。

我的讀書生活是這樣，有很多故事可以告訴朋友們。但現在這個地方已被政府填土，蓋起大樓和運動操場，已看不到以前的礫石美景和海邊，看到那麼多人在運動場跑步，又有幾人會想起那漂亮的海景呢？