113 年全國語文競賽原住民族語朗讀 【雅美語】 國中學生組 編號 2 號

pakowyan kano bedbeden

o icicirawat no mahakey am, no mangna so among do marow am ipanci ori a mamasil, no mahep am ipanci ori a mamacik, no mangey mamacik do mahep am, ney makdeng o pammacikan a kalahen.

o mahakey am mangey do takey a meykala so kawey, a parngen a pakowyan. manma ka panba so kawey, ka cipcip so yangayangow na ioli do vahey, aro do kawey o meykagilogilo, ori o apoyan jya peytazitazinngen, ka pamaring so adwa adpa so kanaronaro a pakowyan.

no mangapoy so kawey am, meykala so mawadwad a apoyan jya, no malila rana o apoy am, apoyan o peykagilogiloan na, o kawey am vaziweswesen no lima, no mehma rana am, peytazitazinngen. ori o ikatazineng na no nyapoyan a pakowyan.

no teyka nyapoyan am, pakedkeden do zazawan. no kadadayan na so arow am makjit rana matazingen, pakedkedan so ikiktan a paporongan so pangnan.

o paningawan na am palibdan so ikiktan, ka pangey jya so pila ka paporong so pangnan, ka pakedeng so akmey avvok a bebedbed, no mahep am, mangey rana mamacik, asa o pammacikan, asa o pazyozyodan.

o ineynapo no tao do pongso am, ipanci da o kalang a ney apiya bedbeden a teykakey no among. no mamacik so ivey am, neymakdeng o kalang a bedbeden.

no mamacik am, mangey mangangalang do hebeng, meykazazap do zawazawang so kalang, o ni kalangan am, kozongen do karey, a kangey do keyvayan, a mapapo so ka pamacik.

no mamacik am. manma o ka rakep so kalang do karey, a kahap so kakamey na, a imaden no ngepen am, adwa ka pais no kakamey na, a ka pakaro so macigzang a kolit na, ipacimalag no asisi na, o asisi na am, akteben no ngepen, kahap so asisi no kalang a bedbeden.

o asisi no kalang am pasagitan so pangnan, o akmey avok a bebedbed am paporongen do pangnan a ibedbed so asisi no kalang, ka jina pakarowan do pangnan, ori o ikaro no mamong a ivey.

113 年全國語文競賽原住民族語朗讀 【雅美語】 國中學生組 編號 2 號

釣竿與魚餌

白天釣魚叫mamasil，晚上釣魚叫mamacik。晚上釣魚需要一支釣竿。

會到山上去找八芝蘭竹來製作釣竿，有些八芝蘭竹是彎曲的，要把彎曲的部位修直，自製約十五呎的釣竿。

製作釣竿時，先找一塊空地，推上木頭起火，等火燒旺時，再把八芝蘭竹彎曲的地方對準火，用手不斷的轉動，燒軟以後，用手扳直，不斷重複，就可完成一支釣竿。

燒好的釣竿先綁在木架上，然後豎立在魚架上曬乾，過幾天，才把釣竿拿下來綁上魚線、魚鉤。

從釣竿的最頂尖，綁上魚線，然後拉魚線到釣竿的底部，扣上鉛之後，再綁上魚鉤，最後用細線綁在鉤子上，晚上就可以去釣魚飛。晚上釣魚時，有人會帶兩支釣竿，一支專釣魚飛，一支釣較大的魚種。

祖先認為螃蟹腳肉是魚類喜歡吃的魚餌。晚上會在潮池或海溝徒手摸黑抓螃蟹，抓到的螃蟹就裝入小網袋，然後到魚飛聚集的地方，準備用蟹肉當魚餌夜釣魚飛。

將蟹肉勾到魚鉤裡，用很像頭髮一樣細的線綁住蟹肉，讓蟹肉不會從魚鉤裡脫落，這樣就可以釣到很多魚飛。